1. Huwa minnu li hemm min jaħseb li l-votant iħares biss lejn dak Ii ġej għalih fil-futur. Oħrajn jaħsbu li kull persuna biss kif intlaqtet hi u ma tqis xejn aktar. Il-verità hija li hemm tipi differenti u mhux kull persuna tagħti l-istess piż għall-istess kunsiderazzjonijiet. Għalhekk, f'kull kampanja tajjeb li jingħad dak li sar u dak li wieħed iħares li jwettaq proprju fuq dak li jkun sar qabel. 2. Il-leġislatura li għaddiet, irid jingħad li fiha sar ħafna xogħol tajjeb. Passi importanti li minnhom il-poplu ħa u qiegħed jieħu l-ġid. F'uħud kont promotur u involut direttament, f'oħrajn inqas. Settur partikolari li baqa' u jibqa' prijorità għalija hu dak marbut ma' kif is-sistema legali tista' tipproteġi aħjar lill-minuri. L-introduzzjoni tar-Reġistru għall-Protezzjoni tagħhom, li issa għalaq sena jaħdem, l-emendi varji kontra l-abbuż sesswali, l-użu tal- , il-ħidma fi kwistjonijiet ta' separazzjonijiet meta l-ġenituri jgħixu f'pajjiżi differenti, kif ukoll fl-emendi legali li ssudaw ferm iktar bid-DNA id-dritt li wieħed ikun jaf il-ġenituri bioloġiċi tiegħu. 3. L-istess fis-settur tal-immigrazzjoni irregolari, fejn biddilna u avvanzajna sew. Pajjiżna sab ruħu protagonist f'dawn is-snin fix-xenarju Ewropew u internazzjonali. B'ħidmitna rnexxielna ndaħħlu, għall-ewwel darba, il-kunċett ta' solidarjetà bejn il-Membri Stati u llum ġew rilokati madwar elfejn ruħ. Mhux biss, imma daħal jiffunzjona l-Uffiċċju Ewropew għas-Sostenn fil-Qasam tal-Ażil sabiex dan is-settur jingħata iktar importanza u dan huwa issa stabbilit f'pajjiżna. Żidna wkoll dawk li ġew ritornati lura lejn il-pajjiż tal-oriġini tagħhom. Biddilna għall-aħħar ħafna mill-postijiet taċ-Ċentri ta' Detenzjoni u Miftuha. Għandna strutturi ferm aqwa u iktar veloċi biex nassistu f'dawn is-sitwazzjonijiet. Bnejna u ssudajna, mertu tal-fondi li ġibna mill-Unjoni Ewropea, apparat aqwa u iktar avvanzat li ngħata lill-Forzi Armati ta' Malta u lill-Korp tal-Pulizija. 4. Ġibna tibdil sħiħ fis-sistema ġudizzjarja tagħna. L-ittri uffiċjali eżekuttivi żdiedu u ħadmu biex naqqsu mid-dewmien u mill-ħela ta' spejjeż. Biddilna ta' taħt fuq il-mandati eżekuttivi u kawtelatorji u aġġornajnihom sew. Daħħal t-Tribunal ta' Reviżjoni Amministrattiva, li llum ġabar esperjenza qawwija. Issudajna sija ċ-Ċentru tal-Arbitraġġ, kif ukoll it-Tribunal għal Talbiet Żgħar u ntroduċejna dak tal-Medjazzjoni. Biddilna l-infrastruttura u x-xogħol amministrattiv fil-Qorti. Punti varji li kkontribwew sabiex naqas id-dewmien fil-każijiet u, fl-istess ħin, weġibna għall-bżonnijiet dejjem ikbar tas-soċjetà. 5. Issudajna s-settur li bih wieħed jista' jirriforma persuni li xxellfu mal-liġi. L-Ordnijiet tal- ġew iktar sodi, billi sar mekkaniżmu legali aqwa kontra dawk li ma jobdux id-direzzjonijiet tal-Uffiċjali tal- Għamilna l-Ordni ta' Servizz ta' xogħol fil-komunità aktar prattiku. Daħħalna s-sistema tal-Ġustizzja Riparatriċi, li permezz tagħha hemm mekkaniżmi aqwa għar-riforma ta' min żbalja. Dan, sija fir-remissjoni, kif ukoll fil- . Mhux biss, imma daħlu faċilitajiet ġodda. Skola iktar permanenti li teduka iktar bi programmi varji. Proġett sabiex is-sezzjoni tal-YOURS toħroġ mill-Faċilità. Apparti faċilitajiet oħra, bħall-ground tal-football modern u dawk mediċi. 6. Hemm ferm iktar x'jingħad però saret, ma hemmx dubju, ħafna ħidma. Sfortunatament uħud, konvenjentement u biex jogħġbu lil ħaddieħor, ikkritikawhom Issa qed jaqgħu għaċ-ċajt għax fil-programm tagħhom qed jipprospettaw li jkomplu jaħdmu fuq dak li diġà qiegħed jitħaddem. Dan huwa ċertifikat tajjeb għalina, għax juri li ż-żejt jieħu ż-żmien, imma fl-aħħar jitla' f'wiċċ l-ilma.
Leġislatura ta' ħidma